Bv. intézet megnevezése

**KÉRELEM\* / PANASZ\* ELŐTERJESZTÉSE (KAPCSOLATTARTÓI)**

**Alulírott,**

Név: …..………………………………………………………………………………………...

Születési név: ..……………………………………………………...…………………………..

Kapcsolattartás minősége (apa, anya, férj, gyermek stb.):………………………………………

Elérhetőség (bejelentett lakcím): …………...…………………………………………………..

…………………………………………………………………………………………………...

Elérhetőség (tartózkodási hely): .…………………………………...…………………………...

…………………………………………………………………………………………………...

Bv. intézet megnevezése: ……………………………………………………………………….

Fogvatartott (név, szül. hely, idő, anyja neve) adatai: ………………………………………….

…………………………………………………………………………………………………...

**az alábbi beadványt terjesztem elő**.

**A beadvány leírása\*\*:**

**Tisztelt Agglomerációs Központ Vezetője, tisztelt Parancsnok Úr!**

Fent megjelölt hozzátartozóm szabadságvesztés büntetését tölti a fent megjelölt bv. intézetben. Eddigi látogatásaimra – a bv. intézet általános gyakorlatának megfelelően – olyan módon került sor, hogy köztünk térelválasztó elemként plexi volt a beszélő alatt, egymást nem érinthettük, nem ölelhettük meg, a látogatáskor csak a plexin keresztül tudunk egymással beszélni. A körülmények nem tették lehetővé a kellően tartalmas, a hozzátartozók közötti kapcsolat fenntartásához szükséges mélységű és jellegű beszélgetést, kapcsolatot. Hozzátartozóm emiatt különösen hiányzik nekem, szeretném közelről látni és jól hallani a hangját, ezt a plexi jelentősen nehezíti, akadályozza, továbbá ellehetetleníti a fizikai érintkezést. Ez mindkettőnk számára nehéz.

Azzal a kérelemmel fordultam ezért a családtagom elhelyezéséül szolgaló büntetés-végrehajtási intézet parancsnokához, hogy a következő beszélőn a közeli hozzátartozómmal olyan módon találkozhassak, hogy a látogatás során ne legyen közöttünk térelválasztó elem (plexi).

A kérelmemet Parancsnok Úr/Asszony elutasította, amellyel szemben a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvény (a továbbiakban: Bv.tv.) 21. § (2) bekezdésére és a 142. § (3) bekezdésének a) pontjára figyelemmel az alábbiak szerint **panasszal élek**.

Tudomásom szerint sem az én, sem a fogvatartott hozzátartozóm magatartásával, személyével összefüggésben nem merült fel olyan biztonsági kockázat, amely a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvény (a továbbiakban: Bv.tv.) korlátozó rendelkezéseinek, e körben különösen a Bv.tv. 177.§ (3) bekezdésében foglaltaknak az alkalmazását, azaz a biztonsági fülke, rács alkalmazását szükségessé tennék.

A Bv. tv. egyetlen szakasza sem írja elő a térelválasztó elem alkalmazásának egyéni biztonsági kockázattól független lehetőségét.

A hatályos hazai és nemzetközi jogi szabályozás alapján nem jogszerű az, ha mindenfajta egyéni mérlegelés, illetve az egyéni biztonsági kockázatra való tekintet nélkül alkalmazzák a térelválasztó elemet a látogatáskor.

A térelválasztó elem nélküli beszélőre vonatkozó kérelmemet elutasító döntés a helyzetem és a fogvatartott hozzátartozóm egyéni helyzetének mérlegelését elmulasztotta, és érdemben nem támasztotta alá, hogy miért van szükség az elkülönítésre, különválasztásra. Az, hogy a döntés nem tartalmaz érdemi indokolást, álláspontom szerint nem jogszerű.

Meglátásom szerint, az Alaptörvény VI. cikk (1) bekezdésében foglalt, a magán- és családi élethez, a kapcsolattartáshoz fűződő alapvető jogom érvényesülése, valamint a Bv.tv. 164.§ (6) bekezdése alapján, az eredményes reintegráció érdekében indokolt a plexi nélküli, fizikai érintkezést is lehetővé tévő beszélőre vonatkozó kérelmem engedélyezése. Fontos utalnom arra is, hogy a Bv.tv. 83.§ (4) bekezdése értelmében a szabadságvesztés végrehajtása során – a szabadságvesztés végrehajtási fokozatára, a bv. intézet rendjére és biztonságára figyelemmel – törekedni kell arra, hogy az elítélt életkörülményei közelítsenek a szabad élet általános körülményeihez, és ezáltal a szabadságvesztés káros hatásai enyhíthetők, illetve ellensúlyozhatók legyenek. A Bvtv. 83.§ (6) bekezdése rögzíti továbbá: a szabadságvesztés végrehajtása során az elítéltet csak a büntetés céljának eléréséhez szükséges mértékben lehet elkülöníteni a társadalom tagjaitól. Az elítélt számára biztosítani kell a büntetés céljával, valamint az intézet rendjével és biztonságával nem ellentétes családi, személyes és társadalmi kapcsolatok létesítését, fenntartását, illetve fejlesztését.

Végezetül utalnom szükséges az Emberi Jogok Európai Egyezményének (EJEE) 8. cikkben foglalt magán- és családi élet tiszteletben tartásához fűződő jogra, és az Emberi Jogok Európai Bíróságának (EJEB) a Takó és Visztné kontra Magyarország ügyben hozott, 2023. október 12-i ítéletére. Ebben az ügyben a fogvatartott édesanyja és felesége, mint kérelmezők a családi- és magánélethez fűződő jogukat ért sérelem miatt fordultak az EJEB-hez, mert amikor hozzátartozójukat látogatták meg a börtönben, akkor őket plexifal választotta el egymástól.

Az EJEB ítélete szerint a különböző biztonsági intézkedések, így a fogvatartott és a látogató elkülönítése (például plexivel), akkor lehetnek jogszerűek, akkor, ha azokat biztonsági megfontolások indokolják, nem minősülhetnek ugyanakkor szükségesnek, ha nem áll fenn biztonsági veszély. A bv. intézetnek egyénileg, az adott fogvatartott magatartására, személyes jellemzőire figyelemmel kell meghatároznia azt a biztonsági veszélyt, amely alapján a látogatófogadás korlátozását kívánja előírni. Tehát a korlátozásra vonatkozó döntésnek egyedinek, személyre szabottnak kell lennie. A konkrét ügyben a családtagok biztonsági elkülönítése rutindöntés volt, nem pedig valamely fennálló biztonsági kockázatra vonatkozó reakció. Az EJEB ezért arra a következtetésre jutott, hogy a hatóságok által alkalmazott intézkedések sértették a kérelmezők magán- és családi élethez fűződő jogát. Álláspontom szerint ezért a látogatásom jelenlegi körülményei sértik az EJEE 8. cikkében biztosított magán-és családi élet tiszteletben tartásához fűződő jogomat is.

Ezért kérem Parancsnok Urat, hogy panaszomnak helyt adni szíveskedjen és engedélyezze számomra a plexi nélküli, a fizikai érintkezést is lehetővé tévő beszélőt a közeli hozzátartozómmal.

 Tisztelettel:

Kelt: ………………………….. ……………………………………

hely, dátum kapcsolattartó aláírása

\* A megfelelő szó aláhúzásával jelezze, hogy kérelmet vagy panaszt nyújt be.

\*\* Kizárólag a pontozott sorokban fogalmazhatja meg a beadványt és annak indokolását. Ha a beadvány szövege a pontozott sorokban nem fér el, újabb lapon vagy formanyomtatványon folytathatja a kitöltést.

A beadványt olvasható kézírással vagy gépelt írással töltse ki.